** **

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**PROCESVERBAL**

**Nga procesverbali i mbledhjes së Kuvendit Komunal e mbajtur me datë 19.12.2024 në ora 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit dhe miratimi i procesverbalit të mbledhjes së kaluar
2. Pyetje dhe përgjigje
3. **Rekomandimet e Komitetit për Politikë dhe Financa:**
   1. **Raporti i Auditimit për pasqyrat financiare vjetore të komunës së Gjilanit për vitin 2023 (Plani i veprimit për zbatimin e Rekomandimeve të Zyrës Kombëtare të Auditimit)**
   2. **Vendimi për miratimin e Planit të Punës të KK Gjilan për vitin 2025**
   3. **Vendimi për miratimin e orarit të mbajtjes së mbledhjeve të kuvendit dhe komiteteve të KK-së për vitin 2025**
   4. **Raporti i punës i KKSB për vitin 2024**
   5. **Plani i punës i KKSB për vitin 2024**
   6. **Caktimi i lartësisë së kompensimit për anëtarët e Komisionit për dhënien e titujve të nderit, çmimeve, mirënjohjeve dhe shpërblimeve**
   7. **Plotësim ndryshimi i Komisionit për shqyrtimin e ankesave dhe kërkesave në procesin e emërtimit të rrugëve**
   8. **Raporti i Komisionit për vendosjen e shtatoreve dhe përmendoreve**
   9. **Diskutim rreth procesit të zgjedhjes së Këshillave Lokale ( Raporti i Komisionit)**
   10. **Kërkesë nga Drejtoria për Buxhet dhe Financa rreth borxheve ndaj NPL “Tregu”, “Handikosit”, “ Fermerëve” për “Kodrën e Dëshmorëve”, Shoqatën Pema dhe Shoqatave të tjera**

**2. Të ndryshme**

1. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Leonora M. Bunjaku, Shpend Nuhiu, Mentor Ibrahimi, Arbenita Sopi Haziri, Bejtullah Osmani, Bekim Salihu, Herolinda M. Leka, Enver Shabani, Bajram Isufi dhe mediat e shkruara dhe ato elektronike.

**Mungoi:** Sreten Trajkoviq.

**Imran Haziri:** nuk është kërkesa të cilën e kam dërguar në email tek ju, kërkesa është e fshatit Bresalc për ndarjen e një parcele prej 20 deri 30 m2.

E kemi kaluar edhe në komitet në muajin korrik të këtij viti, propozoj që të hyjë si pikë e rendit të ditës.

***Me 19 vota për miratohet kërkesa e fshatit Bresalc nga Imran Haziri.***

**Enver Shabani:** ne kemi 3 propozime:

1. Strategjia për zhvillim ekonomik lokal 2024 / 2031

***Me 9 vota për, 15 kundër, 1 abstenim nuk miratohet propozimi i parë.***

1. Falja e borxheve për bizneset për vitin 2000 /2019

***Me 9 vota për, 15 kundër, 2 abstenime nuk miratohet propozimi i dytë.***

1. Lirimi nga taksat komunale për gjitha bizneset për vitin 2023 /2024.

***Me 10 vota për, 15 kundër, 1 abstenim nuk miratohet propozimi i tretë.***

**Krenare L. Kqiku:** unë propozoj që të hyjë në rend dite buxheti dhe një kërkesë nga DKRS buxhetin nga thirrjet publike për vitin 2024 në DKRS.

***Me 11 vota për, 17 kundër nuk miratohet propozimi i parë.***

**Gentrit Murseli:** ta jep drejtori një arsye pse duhet ta votojmë?

**Kushtrim Zeqiri:** ne kemi bërë një listë të specifikuar për borxhet që i kemi për këtë vit si dhe për Flakën e Janarit.

**Kushtrim Kadriu:** do ta shpërndajmë materialin pastaj në pikën në të ndryshme do ta votojmë.

**Blerim Haziri:** kërkoj që të shtohet raporti për shqyrtimin e kërkesave dhe ankesave të rrugëve?

**Sami Ahmeti:** paraprakisht kemi kërkuar që drejtoria në fjalë ta sjellë një raport deri ku ka mbërri me projekte me tabela të cilat nuk janë vendos dhe sa tabela kanë mbet që nga viti 2019.

Drejtoria asnjëherë nuk ka sjell asnjë raport për me vazhdua tutje, dhe derisa drejtoria nuk kthjellet unë nuk mendoj se duhet të vazhdojmë tutje me këtë punë.

**Muhadin Haziri:** sa i përket raportit të komisionit për emërtimin e rrugëve unë nuk bëj dallime në këtë komision, por e përshëndes angazhimin, punën e këtij komisioni dhe në veçanti në DUPMM, konkretisht personin që merret me këto çështje.

Disa probleme trashëgohen nga e kaluara edhe sot krejt ka ndryshuar qasja, por sinqerisht ky komision është meritor (që shume?) e procesi në të kaluarën ka ngec, ndërsa sot është duke u plotësuar edhe me çështjen e tabelave, ankesat të cilat kanë qenë për çështjen e ndryshimeve ky komision strikt i ka kryer takimet dhe ka dal tamam me rezultate që duhen.

**Ismajl Kurteshi:** komisioni e ka kryer punën e vet, prandaj nuk është asnjë pengesë moskryerja e detyrave nga ana e drejtorisë që ne sot ta shqyrtojmë, ta dëgjojmë raportin dhe ta miratojmë atë.

Sa i përket mungesave nëse ka në drejtori nuk e di a ka apo jo, atëherë kërkojmë prej drejtorisë t’i kryej punët e saj, por nuk është e arsyeshme ta zvarrisim raportin që po pret qe tri seanca.

**Ali Arifi:** sa i përket ekzekutivit, vendosjes së tabelave duhet të themi që drejtoria është duke u marr qe 1 vit me këtë punë dhe ka qenë punë tepër voluminoze, për shkak që ka pas një konfuzion tepër drastik.

Nuk kanë korresponduar emërtimet me lokacione të sakta tash jemi në atë situatë që tërë territori i komunës së Gjilanit, e ka bazën e të dhënave të sakta.

Ne e kemi përfunduar një projekt që ka qenë kushtimishtë pilot projekt dhe posa e kemi përfunduar qe 4 ditë i cili ka rezultuar me 100 % saktësi.

Ky ka qenë rezultat i asaj, paraprakisht para se me bo projektin, kemi dal në terren dhe i kemi shikuar të gjitha rrugët që i kemi caktuar pikat e sakta të fillimit dhe të përfundimit dhe në funksion të rezultateve të inspektimit e kemi bërë dhe e kemi përgatitur dosjen e tenderit me të dhënat e sakta jo të përafërta dhe projekti është realizuar qind për qind i saktë d.m.th as nuk kanë mbetur tabela, as nuk kanë tepruar.

Tash për vitin vijues e kemi të planifikuar edhe një vlerë prej 20.000 € me qenë se e kemi bërë një praktikë dhe besoj se ekzekutivi me vlerë dyfishin e asaj që e kemi pas vitin paraprak dhe besoj se ka me shkua puna shumë lehtë.

Në fillim jemi orientuar në zonat rurale meqenëse ka qenë puna e komplikuar dhe nuk ka qenë e mbuluar me tabela tash në fazën vijuese kemi vazhduar me zonat rurale dhe kemi me i inspektuar gjithë qytetin se është një konfuzion shumë i madh në qytet për mos harmonizimin e emërtimeve dhe të komisionit me vendosjen e tabelave.

***Me 27 vota për, miratohet raporti i komisionit për emërtimin e rrugëve.***

**Gresa Avdiu:** propozoj që te pika 3.10 të largohen nga pika e rendit të ditës, sepse i kemi trajtuar ndërsa të hyn në rend dite për trajtim kërkesa e Doën Sindrom Kosova për mbështetje financiare.

***Me 24 vota për miratohet Kërkesa e Down Sindrom Kosova.***

**Bejtullah Osmani:** kemi një kërkesë nga Shoqata e Veteranëve të luftës dhe në cilësinë e nënkryetarit, më ka autorizuar kryetari i shoqatës së veteranëve për ndarjen e mjeteve shtesë 17.000 € për dëshmorët e UÇPMB-së.

***Me 24 vota për, miratohet propozimi nga Bejtullah Osmani.***

**Me 27 vota për miratohet Rendi i punës.**

**Kushtrim Kadriu:** sot për vizitë i kemi fëmijët nga shoqata Pema, të cilët i kanë sjellë disa kartolina për fund vit për këshilltarët komunal.

**Majlinda Ibrahimi –Shoqata Pema**

Sot kam nderin si përfaqësuese e Qendrës së kujdesit ditor Pema të flas në emër të prindërve dhe fëmijëve me aftësi të kufizuara të qendrës tonë.

Ky është një moment i veçantë, sepse ndjejmë se jemi bashkë, të barabartë dhe të vlerësuar.

Fund vitet janë gjithmonë një kohë reflektimi, gëzimi e shprese, por në festat e fund vitit kanë një kuptim edhe më të madh sepse na kujtojnë që dashuria, pranimi dhe mbështetja janë dhurata më e madhe që mund të marrim.

Çdo ditë për ne është një sfidë e re, por fal përkrahjes së prindërve dhe gjithë juve që jeni sot këtu, ne ndjejmë se asgjë nuk është e pamundur.

Ne i bëjmë thirrje gjithë shoqërisë, për një mbështetje dhe qasje gjithëpërfshirëse të fëmijëve me aftësi të kufizuara.

Urojmë dhe shpresojmë që shërbimet sociale të fëmijëve, të vazhdojnë të mbështeten nga institucionet e mandatuara për mbështetje të shërbimeve për qytetarët në nevojë.

**Leonora M. Bunjaku:** ndjejë obligim moral, që në emër të kryetarit të Komunës, në emër të kryesuesit, të drejtorëve, të asamblesë komunale, që të shprehi mirënjohje më të sinqertë dhe më të thellë që vjen nga zemra për këtë dhuratë simbolike që është punuar nga duart e juaja të arta, nga ju më të dashurit tanë.

E falënderojmë qendrën Pema, për kujdes ditor, ju jeni ata qe na nxitni se si shoqëri të zhvillohemi dhe të kontribuojmë çdo ditë e më shumë për të gjitha kategoritë e në veçanti për ju.

Gëzuar festat e paçi shëndet dhe mirësi gjithmonë në mesin tuaj!

1. Pyetje dhe përgjigje

**Avdyl Aliu:** nënkryetare kush është anëtari i komisionarit të aksionarëve te Stacioni i Autobusëve i caktuar nga zyra e kryetarit?

Drejtor ku është plani zhvillimor komunal, se në fillim kur e keni anuluar keni thënë se do ta bëni planin për 3 javë, pastaj për 3 muaj dhe kanë kaluar 3 vite, por edhe 300 vite me t’i dhënë t’i nuk mundesh ta bësh?

Harta zonale komunale ku e ke, sa herë ka hy në planifikim ?

Nënkryetare kontratat në vepër a janë shkelje ligjore ?

Mos raportimi në kuvend, a është shkelje ligjore ?

Drejtor a duhet me nxjerr leje ndërtimore rruga Hamdi Kurteshi, pse nuk ka leje ndërtimore projekti i rrugës Hamdi Kurteshi?

Rruga Adem Jashari a ka devijim prej projektit ?

Pse nuk është hy infrastruktura nëntokësore?

**Muhadin Haziri:** kam një pyetje për drejtorin e DSHPIB, ku ka ngec procesi i mos rregullimit apo asfaltimit të rrugës në Zhegër tek rruga Karadaku dhe kërkesa tjetër lidhet sërish me drejtorin në raport me kërkesën të cilën e kemi paraqit për një trafo.

Trafo që e bën furnizimin sidomos në pjesën e rrugës Ukshin e Miradije Ukshini, që lidhet me fshatin Llashticë.

Kemi probleme thuajse qe 2 vite, por a ka mundësi së paku me përdor autoritetin e juaj edhe jashtë komunës së Gjilanit, shembull drejtpërdrejt në Prishtinë se me të vërtetë po ngec si proces?

Për drejtoreshën e DI, në raport te çështjet e pronave të cilat janë të uzurpuara, sa jeni mirë si institucion brenda këtyre 3 viteve e gjysmë, a keni raportin ndaras që ka raste që keni paraqit në organet e drejtësisë në raport me ato raste që ne i identifikojmë që janë pak të natyrës më me urgjencë, cilat bëjnë pjesë në hapësirat publike dhe që e përmbajnë statutin e komunës tonë, ku kemi disa raste në Zhegër që ka më shumë se 1 vit e gjysmë, që ende nuk është vepruar në mënyrën dhe brenda rregullores të cilat i cakton ligji?

Pyetja tjetër është për drejtoreshën e DBF, po e paraqes një çështje në raport me planifikimin e buxhetit të vitit 2023 dhe 2024.

Ne e dimë që e kemi votuar një buxhet edhe në bazë të kalendarit është planifikuar shuma në proporcion me kërkesat të cilat i kemi paraqit.

Po e ngriti edhe një çështje dhe sigurisht deri në fund të këtij mandati kam me ngrit një rrugë trase në fshatin Sefer 230.000 €, kemi votuar këtu në kuvend në proporcion me 4 fshatra Sefer, Shurdhan, Zhegër dhe Isufaj, ndërsa procedura përmes zyrës së prokurimit është shpall jo si trase por vetëm për një rrugë e cila na qon në fshatin Sefer.

Ajo vlerë 230.000 € planifikim, në momentin e zhvillimit të procedurave të prokurimit me të njëjtën qasje është paraqit, është publiku, ndërsa në momentin e nënshkrimit të kontratës vlera kalon diku mbi 62.000 € më tepër.

Në anën tjetër kisha kërkuar një sqarim nga drejtori i DSHPIB, nëse kjo kontratë e merr titullin rregullim i trasesë si rrugë e rendit të tretë.

Atëherë, pse komuna e Gjilanit e posedon një kontratë të kësaj natyre që konsiderohet rregullimi i rrugës së tretë, pse kjo nuk ka hy si pjesë e kësaj ?

**Ekrem Kryeziu:** unë kam një kërkesë për drejtorin e DSHMS, kërkoj nga ju që të filloni procedurat për ndërtimin e një aneksi pranë QMF-së në Dobërqan, në të cilën do të vendosej laboratori i cili ka qenë jashtëzakonisht i nevojshëm për banorët tanë, por tani për tani keni uzurpuar hapësirat e qendrës rinore në të cilën kemi zhvilluar aktivitete të ndryshme?

Kërkoj në afat sa më të shkurtër ta bëni ndërtimin e atij aneksi, dhe kam një falënderim për drejtorin e DGJKP, i cili më në fund edhe pse me vonesë është miratuar kërkesa për shpronësimin e parcelës për ndërtimin e stadiumit në fshatin Dobërqan.

**Bujar Nevzati:** unë po e përsëris një pyetje e kam për drejtoreshën e DBF, e kam bërë para 2 muajve përgjigjja e saj ka qenë se do ta dërgoj me shkrim dhe deri sot nuk e kam marr asgjë.

Është fjala për buxhetin prej 280.000 € në shërbime rezidenciale figuron se janë shpenzuar, të na informoj se ku është bërë ky shpenzim?

Kam biseduar me prof. Dr. Bahtijar Kryeziun, i cili e ka bërë një kërkesë të kahershme ai i ka bërë gati për 173 doktorë shkencash libra dhe ka bërë kërkesë ku kryetari i Komunës i kishte premtuar që do ta dërgon te DKRS, dhe kjo drejtori do t’i ndaj mjetet për këto libra.

Unë bisedova pak më herët me drejtorin dhe më tha që kur të propozohen sot kërkesat e DKRS, ku unë propozoj që në atë kërkesë të jetë kjo kërkesë e prof. Bahtijar Kryeziut.

**Ardhmërie Musliu:** pyetja ime është për drejtorin e DSHPIB, a ka përfunduar kontrata e NPL Stacioni i Autobusëve me operator privat për menaxhimin e parkingjeve publike?

Pyetja tjetër është për drejtorin e DSHMS, tani gjendja në QKMF, është shumë më e mirë sidomos sa i përket stafit, tash është një numër shumë më i madh dhe nëse nuk gaboj është mbi 300.

Pyetja ime është se për listën, për barnat esenciale si është gjendja, sa është e furnizuar QKMF –ja dhe pse deri më tani nuk keni pranuar shef të urgjencës kur dihet se sa është e madhe rëndësia e udhëheqësit të kësaj pjese sepse është jetike ?

Gjithashtu prej sa kohësh është drejtori, zëvendësdrejtori, shefat e shërbimeve ushtrues të detyrës?

Për drejtorin e DKA –së a janë furnizuar shkollat me mjete higjienike dhe mjete të punës dhe një ankesë që e kam nga një prind për shkollën teknike i cili thotë se në gjithë shkollën kundërmon erë duhani, sepse në tualetet e shkollave nxënësit e konsumojnë duhanin në tualet ku është shumë shqetësuese.

Unë këtë e kam vërtetuar dhe i kam pyet edhe disa mësimdhënës të kësaj shkolle që e kanë konfirmuar se është e vërtetë se duhani konsumohet nga nxënësit nëpër tualete dhe hyrje të shkollës?

Pyetja tjetër është për çerdhen Ardhmëria I, pse ende vazhdon të paguaj komuna një shumë prej 1700 € për këtë çerdhe, a ka ndonjë plan, sepse me të vërtetë një numër i madh i fëmijëve që vijojnë në atë çerdhe është gati se 100, ka edhe fëmijë me nevoja të veçanta dhe rreziku është shumë i madh me një shtëpi private me ndriçim fare pak.

Dua të pyes drejtorin se a ka ndonjë plan se me të vërtetë është një përgjegjësi shumë e madhe?

**Latif Maliqi:** kam një pyetje për drejtorin e DSHPIB, nuk e di a jeni në dijeni që ka qenë një deponi e materialeve inerte në Kmetoc dhe ajo në arsyetimin se është mbushur është mbyll.

Transportuesit kanë problem edhe te deponia kryesore për me i bart këto dhe në qoftë se nuk ke qenë në dijeni e kemi llogarit se deponi ilegale ekzistojnë nëpër tërë komunën tonë e në qoftë se ata nuk kanë ku t’i hedhin atëherë çka do të bëhet.

Pyetja ime konkrete është a keni menduar për ndonjë vend konkret, apo do të bisedoni me deponinë kryesore që t’i bartni atje?

Pyetja tjetër është për drejtorin e DBP, siç e quajmë ne projekti i rrugëve të treta apo rrugëve të arave që 3 vite, nuk kemi pa diçka që ka filluar në ato ku kanë mbetur d.m.th aty ku e kemi lënë ne aty kanë mbetur ?

A fillojnë këto punë në realizimin e këtyre rrugëve të treta apo vetëm në tërësi ?

Në mungesë të drejtorit të DKA, ne në mbledhjen urgjente që e patëm kemi votuar për bartjen e mjeteve diku për 300 nxënës 300.000 € për mbajtjen e praktikave profesionale dhe aty kemi kërkuar që ta sjellin listën në mbledhjen e ardhshme.

Ne nuk po shohim që ka sjell dikush diçka dhe dëshirojë që të kenë pak kujdes në raport me neve si këshilltar komunal që kërkojmë ?

**Ismajl Kurteshi:** drejtori i kishte dal një punë e paplanifikuar dhe listat i la te unë ku do t’i dorëzojë për të gjithë.

**Sami Ahmeti:** për drejtorin e DSHMS, e kam pa një video e cila ka dal me një autoambulancë, ndërsa sot i ka 4 autoambulanca prej nga u bën 4 autoambulanca kur ne e dimë që në vitin 2020 i kemi ble 2 të reja dhe 1 na ka ardhur nga Ministria e Shëndetësisë, 1 është blerë në vitin 2023.

Për drejtoreshën e DBF, për në ekonomik 55180, rregullimin dhe funksionalizimin e fshatit të lumtur kanë qenë të ndara 100.000 € kur e dimë se prej se e ka marr ky pushtet këtë mandat, as dera nuk është hap, ndërsa janë shpenzuar 85.68519 €, kah janë shpenzuar këto mjete?

Për DSHPIB, keni shtruar rrugë në Livoq të Epërm, dua të di ku është pengesë e një heroit të kombit që rruga nuk shtrohet. E kam fjalën për rrugën Sherif Sherifi në Livoq të Epërm, pse kjo rrugë është nda e rrugë të tjera janë shtruar, ku qëndron problemi, kur dihet se ka numër më të madh të banorëve se në rrugë të tjera?

E kam një kërkesë për DSHMS, QMF në Dardani është lëshuar qe 6 muaj nuk është bërë pranimi teknik ndërsa sot kundërmon?

Ku i pastron sot QMF –ja çarçafët, në cilën shtëpi?

E kam një kërkesë mjaft serioze për DGJKP, autostrada ka filluar qe 6 vite prej vitit 2018, shpronësimi është bërë, ndërsa familjet të cilat e kanë atë pronë në mesin e tyre jam edhe unë dhe ende ne ngarkohemi me tatim për ato toka, ku është arsyeja që nuk është rregulluar dokumentacioni?

**Gentrit Murseli:** meqenëse jemi në fazën pothuajse përfundimtare të planifikimit të organizimit të manifestimit mbarëkombëtar Flaka e Janarit, dëshiroj të di që a do të organizojnë në vitin e ardhshëm akademi përkujtimore për presidentin historik Dr. Ibrahim Rugova?

**Ganimet Sabedini:** për drejtorin e DSHPIB, desha të ndërlidhem për një rast në familjen e Faton Ramizit në rrugën Metush Krasniqi “Fidanishtja II”, ju është dhënë leja për ndërtimin e shtëpisë dhe nuk ju kanë realizuar investimet elementare për jetë normale.

Çka do të bëhet me këto familje, kur do t’ju bëhen kushtet normale për jetesë?

**Gresa Avdiu:** për drejtorin e DKRS, çfarë ka ndodhur me konkursin e pranimit të studentëve të stafit në bibliotekën e fshatit Përlepnicë, momentalisht është jofunksionale është kërkesë e fshatit që sa më shpejt të procedohet më tutje kjo çështje?

Për nënkryetaren e komunës çfarë pritet të ndodh me kompensimin për punën e këshillave lokale është një vendim për vitin 2019, që e përcakton edhe kompensimin për punën e tyre. A do ta respektoni atë vendim?

Për drejtorinë DSHPIB, tek një pjesë e sheshit në qytet veturat po ecin dhe po parkohen brenda sheshit gjë që është e ndaluar a do t’i ndalni këto veprime, fjala është për sheshin që ndodhet tek stadiumi i qytetit?

Për drejtoreshën e DI tek parkingu i shtëpisë së mallrave është vendos një shirit i verdhë, pse është vendos ai shirit aty, a lejohet të jetë ai parking me pagesë nga bizneset aty apo jo, apo të na tregoni saktësisht se si është rregulluar aty?

**Ardita Ukshini:** unë kam një pyetje për drejtorin e DZHE, rreth organizimit që veç është duke ndodhur për kënaqësi në fund vitit, po më intereson me ditë qysh është bërë përzgjedhja e kafiterive, a ka pas ndonjë kriter se kam marr ankesa që disa kafiteri as nuk kanë qenë të informuara rreth këtij organizimi?

**Imran Haziri:** një pyetje për drejtorin e DSHPIB, kur del kontrata e parkingjeve publike dhe nëse i ka skaduar afati si është vazhduar?

Rruga në fshatin Zhegër te Endi market e cila të dërgon për Llashticë është një rrugë lidhëse e shkurtër e cila i ka të integruara gjithë elementet nëntokësore dhe është rreth 30m gjatësi ende nuk është asfaltuar, a është me projekt apo jo?

Te lagjja Fidanishtja, për momentin siç e keni parë edhe ju është një ndër lagjet me ndërtimet më të larta të qytetit tonë, a keni planifikuar ofrim të infrastrukturës për këtë pjesë pasi që gjendja është shumë e rënduar, ndërsa si pjesë si zonë është me intensitetin më të lartë të punëve?

Një pyetje për nënkryetaren, a është planifikuar buxhet për në Karadak përkatësisht fshatrat Zhegër e lart e deri në fshatin Stançiqë?

**Ali Arifi:** DUPMM, përherë është e gatshme me u përgjigj, por meqenëse Avdyli shpesh del i pa artikuluar në pyetje dhe nuk e ka të qartë a është pyetje a koment.

Preferoj t’i përgjigjem me shkrim duke shpresuar që shkruan më mirë se sa që fol.

Sa i përket pyetjes së përfaqësuesit të Zhegrës.....

**Muhadin Haziri:** unë pyetje i bëra drejtoreshës, nuk lejoj që t’i të përgjigjesh.

**Ali Arifi:** hapja e traseve rrugore është një kategori e investimeve kapitale që bëhet me qëllim të hapjes së traseve të karakterit të përkohshëm me qëllim të funksionalizimit të atyre resurseve të cilat duhet të bëhen.

Rasti konkret, hapja e traseve rrugore për fshatin Sefer, është e bazuar në kërkesë që e kam gjetur atë kërkesë kur kam shkuar në vitin 2022.

Kur është bërë kërkesa, për çka është bërë ashtu është emërtimi konfuz është emërtuar se nuk u ditë cili version ka me shku.

Meqenëse gjeodetët kanë dal dhe i kanë analizuar 3 opsione, prej tyre opsioni më i favorshëm dhe racional.

Nuk është kategori e rrugës së 3, por është trase rrugore.

Çmimi është bërë në vitin 2022, dhe sa i përket masave llogaria është bërë, atëherë ju e dini dhe jeni dëshmitar që ka ndryshuar çmimi i tregut.

**Bujar Nevzati:** e kam një reagim edhe prej drejtorit të Urbanizmit, prej këshilltarit Muhadinit, kërkoj që këtë gjuhë mos ta sjellni në kuvend.

Për 25 vite këtë gjuhë nuk e kemi pas në kuvendin komunal të Gjilanit dhe ato fjalë që i përdorët e kanë vendin diku tjetër.

Këtu në kuvendin komunal, ju kisha lut që të keni kujdes ndaj kësaj gjuhe, problemet të cilat i keni është vendi i caktuar ku shkoni, por këtu të keni kujdes.

**Ismajl Kurteshi:** për këtë gjuhë të përdorur mendoj që i ka ra hije e keqe kuvendit dhe për të mos lejuar që t’i bie kjo hije kryesuesi ke obligim me ndërhy dhe me i marr masat, përndryshe nëse edhe kjo gjuhë përdoret do të kërkoj nga gjithë këshilltarët që ta lëshojnë seancën në shenjë të distancimit nga kjo gjuhë denigruese dhe që aspak nuk ju përket njerëzve që përfaqësojnë qytetarët e komunës së Gjilanit.

**Sami Ahmeti:** qe 3 vite flitet veç për rrugë të arave të fshatit Zhegër dhe Bresalc e dimë se është duke u punuar një autostradë e përfshinë Dobërqanin, Përlepnicën dhe plot hapësira tjera dhe kurrë s’kam pa një projekt tjetër.

**Mentor Ibrahimi:** rruga e Karadakut ka filluar me ndërtime, por punimet janë ndërprerë për disa probleme që janë të zgjidhura tani.

Për trafën kemi biseduar, kemi pas takim edhe me KEDS-in të cilët i kanë dërguar disa emaila në Prishtinë, por prapë së bashku do ta mbajmë një takim dhe do të mundohemi që ta sjellim një trafë tjetër për me rritë energjinë elektrike atje.

Për parkingjet publike përgjigje do t’ju jap me shkrim.

Për deponinë në fshatin Kmetoc e cila ka qenë më herët e kontraktuar dhe e mirëmbajtur nga kompania e cila e ka pas kontratën e rrugëve të rendit të III, dhe në përfundim të asaj kontrate edhe është mbush dhe është për momentin e mbyllur.

Ne si drejtori kemi mbajtur takim me Gizin dhe me LDK dhe jemi në kontakt me ta edhe me ministrinë përkatëse për ta bërë një zgjidhje te deponia aktuale në fshatin Velekincë që t,i mundësojnë qytetarët të kenë mundësi t’i hedhin ato mbeturina atje.

Për rrugën Sherif Sherifi në fshatin Livoq, kjo rrugë është në projekt dhe është e tenderuar për me u krye tani në rrugët që janë duke u kryer në fshatin Livoq dhe shumë shpejt do të fillon asfaltimi i asaj rruge, ku është edhe ujësjellësi edhe asfaltimi.

Në rrugën e fshatit Zhegër edhe te Metush Krasniqi, është shumë e kuptueshme dhe normale për shkak që bëhen shumë punime në komunën tonë edhe në fshatra edhe në qytet dhe momentin që ka tepër punime, ne e kemi pa që ka edhe kërkesa të arsyeshme ku nuk mundemi të gjitha rrugët me i krye ose me i implementu, mirëpo do ta kemi parasysh në projektet e ardhshme që do të rregullohen edhe në rrugën Metush Krasniqi edhe në rrugën e fshatit Zhegër ku edhe te Fidanishtja është në planifikim.

Te sheshi është e vërtetë që kemi ankesa edhe nga banorët, kemi ankesa edhe nga zyrtarët policor kompania aty ka filluar me rregullua pjesën e sheshit të mbetur dhe shumë shpejt do ta marrim një vendim për me i mbyll ato hyrjet ilegale që të kenë këmbësorët më shumë siguri në atë shesh.

**Ardhmërie Musliu:** më erdhi një pyetje nga një qytetar, është e vërtetë se ne e kemi miratuar Rregulloren për menaxhimin e parkingjeve në qytet dhe pyetja është, se a është duke u aplikuar kjo rregullore dhe sipas ankesave që kemi në qytet, se parkingjet private ju marrin pagesa për parkingje apo pronarët e atyre parkingjeve private dhe me rregullore të gjitha parkingjet private duhet të kenë leje për operim dhe duhet plotësuar disa kushte.

A është duke u zbatuar kjo rregullore nëse jo pse jo?

**Mentor Ibrahimi:** ne jemi duke punuar ende me rregulloren e vjetër, e sa i përket parkingjeve private ata ende nuk kanë kërkuar lejet te ne për me u pajis për me funksionua si parkingje private

Parkingjet publike ato janë duke funksionuar dhe këtë përgjigje do ta merrni me shkrim.

**Bekim Salihu:** për dallim nga APK-ja që i ka privatizuar edhe parcelat e varrezave të dëshmorëve tash ato parcela po i merr komuna e Gjilanit.

E para nuk është e vërtetë që qytetarët paguajnë tatim për tokat në Zhegoc, se ligji për tatim në pronë i liron nga pagesa deri në vitin 2025, pronat bujqësore dhe ne jemi duke i trajtuar të gjitha rastet që vinë në DGJKP, gjitha kërkesat për shkak që palët obligohen me i sjell dëshmitë që kanë marr pagesa nga Ministria, pastaj ne kemi të drejtën .... nuk dëgjohet fjala.

Për punën e tatimit po e shoh se doni të reagoni e sheh ligjin për tatim në pronë në kohën e Avdullah Hoti, kur është votuar edhe thotë që deri në vitin 2025, tokat bujqësore janë të liruara nga tatimi në pronë, pra prej vitit 2025 fillon me u tatimu edhe toka bujqësore për momentin tatimohen vetëm pronat, objektet e banimit dhe shtëpitë.

**Herolinda M. Leka:** për shërbimet rezidenciale në vlerë prej 280.000 € janë ekzekutuar nga thesari për vendime përmbarimore.

Për kodin 551180 për Fshatin e Lumtur, janë ekzekutuar nga thesari për vendime përmbarimore.

Gjatë planifikimit të buxhetit në drejtori sjellin planifikimet kërkesat e tyre buxhetore dhe në adresën time ka ardhur siç ka ndodhur edhe në vitin e kaluar hapja e traseve rrugore për fshatin Sefer, Zhegër, Shurdhan dhe Isufaj, kështu është regjistruar edhe në sistem kështu ka mbet dhe është shkëputur në buxhet.

Më tutje drejtoria e merr përsipër e cila është përgjegjëse që ka bërë planifikimin dhe ekzekutimin.

**Muhadin Haziri:** unë e pranoj që gjuha të cilën e fola më herët nuk është mirë të përsëritet, nuk mund të pajtohem me z. Kurteshi në asnjë mënyrë e di shumë mirë edhe përmes rrjeteve sociale që përderisa kjo qeverisje ofendon banorët në Zhegër edhe nuk e merr një hap me ngrit si çështje së paku një kërkim falje përpos ofendimeve janë servuar gjëra të rrejshme në banorët e fshatit Zhegër duke u munduar të shesin patriotizmin.

z. Kurteshi unë për hir të kolegëve asamblistëve pajtohem me kërkim faljen time, por nuk mundem me u pajtu me mënyrën tënde, derisa nuk je marr me këtë çështje më herët unë nuk mundem të pajtohem me kërkesën tënde.

Drejtoreshë të falënderoj është e vërtetë ajo çka e tha është realitet por unë dua një sqarim të shkurtër e di se informacionet i ke konform atyre dokumenteve.

Në moment që ky buxhet është planifikuar dhe ka kaluar mbi bazën e atyre fshatrave ne e dimë shumë mirë që fshati Sefer është në territorin e Republikës së Serbisë.

Aty u planifiku për me deviju kjo çështje, unë kërkoj që pse me u kalërua mbi votën time që unë jam pajtua me ato 230.000 € në proporcion me fshatrat të cilat janë të pozicionuara.

Në anën tjetër e dini shumë mirë që e keni një kontratë ku aty janë paramasat, parallogaritë secili pozicion nuk ka diçka më tepër aty përpos gërmim, zhavorr dhe ne nëse brenda 1000 m gjatësi 289.000 €, unë kisha kërkuar që t’i ndërrohet destinacioni ta bëjmë me kalldrëme jo rrugë të rendit të III.

E fundit çka dua të them vetëm le ta arsyeton në atë kërkesë kushdo qoftë ai banor që e ka paraqitur të ketë emër, mbiemër dhe vetëm a ekziston një shtëpi që është e rrënuar jo e banuar deri në atë hapësirë.

**Hekuran Rapuca:** për punën e uzurpimit ne e kemi marr në koordinim me kryetarin e këshillit të fshatit, unë mendoj se është investim i mirë laboratori edhe marrja e shërbimeve prej fshatarëve të Dobërqanit, por edhe fshatrave përreth.

Unë mendoj se është urgjente të bëhet një aneks mbrapa ambulantes, po besoj se do t’i nisim procedurat qysh vitin që vjen.

Te lista esenciale e barnave, sot barnatorja e barnave është e furnizuar 6% , por kjo lë me u keqkuptua p.sh me insulinë është e furnizuar 100 %, me terapi ambulantore është e furnizuar 100 % , me materiale shpenzuese, janë gjëra që në përditshmëri përdoren dhe shumica prej atyre është e furnizuar 100 %.

Te urgjenca e ka një mbikëqyrës dhe besoj se shpejt ka me pas një shef ose ushtrues detyre të shefit.

Drejtori dhe zëvendësdrejtori janë që nga 3 gushti si ushtrues detyre.

Për pastrimin e çarçafëve pastrohen me lavatriqe.

**Sami Ahmeti:** çarçafët pastrohen me një shtëpi.

**Hekuran Rapuca:** pyetjen për autoambulancat nuk e kuptova nëse ka mundësi edhe njëherë të përsëritet?

**Sami Ahmeti:** QKMF, i ka blerë 2 autoambulanca në vlerë 104.000 euro në vitin 2019, të dyja kanë qenë funksionale, në vitin 2020 ministria e shëndetësisë e ka sjell edhe 1 autoambulancë, në shtator të vitit 2021, 1 autoambulancë ka bërë aksident me zjarrfikës, ku autoambulanca nuk ka qenë fajtore dhe deri në fund të vitit 2024, kjo autoambulancë nuk është rregulluar.

Në QKMF, kanë funksionuar 2 autoambulanca e jo 1, sepse është dashtë nënshkrimi i kryetarit për 3 vite nuk e ka dhënë nënshkrimin që të rregullohet ajo autoambulancë ku vitin e kaluar është rregulluar dhe tash janë në funksion 4 autoambulanca.

Nuk e di arsyen prej 1, janë bërë 4 ?

**Bujar Nevzati:** drejtor unë të përgëzoj nëse është ashtu siç thua 100 %, unë po flas për fshatin Përlepnicë vet kam qenë para 10 ditësh, përveç kontrollit që ma kanë bërë dhe mjekja e cila i pyeste infermieret aty për gjërat elementare nuk ishin aty.

Kontrollin e bëra aty dhe terapinë kam shkuar ta marr në spitalin Swiss unë ndoshta si këshilltar dhe që punoj i kam mundësitë, por sa njeriu nuk i ka ato mundësi, prandaj shpresoj këtë që po e thua është e vërtetë.

Por po të bëhet një komision tash dhe po shkojmë në pauzë, unë nuk besoj se është kjo gjendje?

**Hekuran Rapuca:** praktikisht unë dhashë të dhëna të sakta prej shefit të barnatores, unë mund të jap llogari për ato barna që janë në barnatore dhe me përgjegjësi të plotë po të them se janë në barnatore.

Për punën e Dardanisë, aty ka ndodhur një problem teknik gjë që mundet me ndodh secilit unë nuk mendoj se vjen aromë e keqe se kam qenë vet e kam vizituar, ne i kemi marr të gjitha hapat e nevojshme teknike për mos me ndodh kjo ku shumë shpejt do të bëhet gëlqerosja e saj.

**Kushtrim Zeqiri:** për shkak të aktiviteteve të ngjeshura në fund vit ende s’kemi filluar me finalizua agjendën e manifestimit Flaka e Janarit, por besoj se si në vitin e kaluar do të jetë pjesë e agjendës.

Për pyetjen e Gresës do t’ju përgjigjem përmes emailit, pasi që do të informohem më saktë prej zyrës së personelit.

**Bajram Isufi:** projekti për rrugët e arave fushore është projekt kornizë 3 vjeçar vitin 2023, nuk ka kaluar për shkak se ka qenë në organet shqyrtuese të prokurimit ndërsa në vitin 2024, kemi punuar diku mbi 24 m rrugë fushore d.m.th hapje të rrugëve për mirëmbajtje etj.

Nuk e di a jeni në dijeni, por në anën e majtë të fshatit Malishevë i kam vizituar vet rrugët dhe është një koncentrim më i madh i fermerëve ku punohet toka më së shumti, ndërsa edhe në Malishevë kemi punuar në lagjen ....... nuk dëgjohet për fermerët, blegtorët e komunës së Gjilanit në veçanti fshatit Malishevë.

Për vitin e ardhshëm e kemi projektin ku kanë mbetur 30% të mjeteve të viti 2023.

Nuk ka të specifikuar as për fshatin Zhegër, as për Bresalc, sepse janë të ndara si zona. Për rrugë fushore nëse ka mjete kisha kërkuar së paku 500.000 euro me i nda për DBP, për rrugët fushore sepse ka shumë kërkesa.

**Ekrem Kryeziu:** drejtor unë qëndroj pranë asaj që e thash, sepse nuk është konsultuar askush se ka qenë uzurpim tregon se pajisjet dhe veshjet që kanë qenë aty në atë hapësirë vetëm se janë larguar jashtë d.m.th nuk është konsultuar askush për atë e thash ashtu.

**Gresa Avdiu:** është një kërkesë specifike që ka ardhur në DSHMS, besoj se jeni njoftuar për një paciente ku nuk do t’ia përmendi emrin, por vetëm inicialet Y.S është fjala për një paciente me epilepsi që ka kryer një operim.

Si kuvend kemi kërkuar që me i nda mjetet sepse si kuvend nuk mundemi por DSHMS, mundet a do ta realizoni kërkesën e kësaj paciente që t’ia ndani mjetet për operimin që e ka kryer?

**Hekuran Rapuca:** unë jam në gjendje për t’i realizuar mjetet veçse unë e kam një rregullore për subvencione që nuk më lejon më shumë se 200 € që të jap për secilin pacient.

Mjetet tjera mundem t’i realizoj por jo prej kuvendit, por nga zyra e kryetarit.

Te doktori Ekrem unë me përgjegjësi të plotë të them se kam folur me kryetarin e këshillit në Dobërqan dhe për atë arsye laboratori është vendos aty përkohësisht.

**Leonora M. Bunjaku:** për pyetjen e z. Avdylit kisha kërkuar nga ju që ta përcjellni kërkesën me shkrim dhe do të kujdesem personalisht nga zyra e kryetarit që t’ju përcjelli përgjigjen në lidhje me anëtarin e bordit të stacionit të autobusëve.

Për pyetjet e tjera po besoj që të gjithë drejtorët u përgjigjën përveç pyetjes për Gresën e cila parashtroi pyetjen për pagesën e kryetarëve të këshillave të fshatrave.

Siç e dini përveç 2 komiteteve me ligj që kanë të drejtë të paguhen po ashtu komitetet tjera nuk paguhen edhe kryetarët e këshillave të fshatrave fatkeqësisht nuk paguhen, sepse është urdhëresë nga thesari dhe po shpresoj që në të ardhmen ndoshta do të ndryshoj kjo.

Por në këtë gjendje jemi duke kaluar edhe në këshillin komunal të sigurisë në bashkësi, kjo është situata, presim një ndryshim në të mirë të kësaj sepse siç e dini kryetarët e këshillave të fshatit në bazë të planit dhe programit dhe procesverbaleve po besoj se në të ardhmen do të merren parasysh ku do të bëhet kompensimi i tyre.

**Avdyl Aliu:** nënkryetare sa herë keni thënë se do të përgjigjem me shkrim, pyetja është kontratat në vepër a janë punësime të ligjshme, a është shkelje ligjore mos me raportua në kuvend?

**Leonora M. Bunjaku:** për me pas përgjigjen më të saktë dhe mos me i anashkalua unë them t’i përcjellni pyetjet dhe kërkesat e juaja me shkrim dhe ne do të kujdesemi që nga zyra e kryetarit t’i marrim përgjigjet dhe tua përcjellim me shkrim.

**Ardhmërie Musliu:** nëse pronarët e parkingjeve publike nuk paskan bërë kërkesë me u pajis me leje atëherë pse DI, i lejon jashtëligjshëm me i shfrytëzua këto parkingje kur e kemi miratuar ne rregulloren këtu?

**Entela Hyseni:** do t’ia përcjelli me shkrim se nuk po e kuptoj as unë.

* 1. **Raporti i Auditimit për pasqyrat financiare vjetore të komunës së Gjilanit për vitin 2023 ( Plani i veprimit për zbatimin e Rekomandimeve të Zyrës Kombëtare të Auditimit)**

**Arbenita S. Haziri:** në pushtetin lokal nuk trashëgohen vetëm borxhet e akumuluara ndër vite trashëguam edhe problematikat e tjera që po i trajtojmë dhe zgjedhim.

Këto defekte nga e kaluara reflektojnë edhe në të sotmen dhe angazhimin tonë të përditshëm siç janë edhe gjetjet nga raporti i zyrës kombëtare të auditimit.

Sigurisht që është sfiduese të merret drejtimi i një institucioni aq kompleks e të rëndësishëm si komunë duke synuar vendosjen e një standardi të ri nën udhëheqjen lokale me një barrë aq të madhe problemesh të pa trajtuara ose që derivojnë nga një mendësi e shkuar e udhëheqjes së papërgjegjshme.

Raporti i auditorit të jashtëm fillon me 2 gjetjet keq klasifikimi i shpenzimeve dhe mos përdorimi i sistemit e-pasuria.

Dy gjetjet janë mbetje të trashëguara nga e kaluara e qeverisjes si në nivelin nacional është edhe në atë lokal.

**Bujar Nevzati:** është një fjalë e urtë popullore drejtoreshë që thotë, prej të thënave në të bëra është një lum i tërë.

Mirë kishte me qenë sikur këto që i the t’i të ishin realizuar dhe ky raport që e kemi ne sot nuk e kemi bërë ne.

Këtë raport e ka bërë një auditor i përgjithshëm që është i jashtëm edhe që është i besueshëm e i verifikueshëm.

Në emër të grupit të këshilltarëve të PDK-së pra edhe në këtë vit komuna jonë për fat të keq vlerësohet negativisht nga auditori i përgjithshëm.

Arsyeje është parregullsia e keqpërdorimit të mëdha raporti i auditorit të përgjithshëm për komunën e Gjilanit për vitin 2023, është raport i kualifikuar është më i keqi i mundshëm.

Këtë raport e ka bërë pikërisht kjo qeverisje e juaja e cila i përsërit shkeljet e njëjta, gabimet e njëjta për vitin e dytë radhazi sepse qëllimi i saj mbetet i njëjtë keq menaxhimi dhe keqpërdorimi.

Po i përmendi disa nga të gjeturat që janë në këtë raport:

1. Pagesa e projekteve në kundërshtim me ligjin e buxhetit
2. Keq klasifikimi i shpenzimeve
3. Mospërdorimi i programeve e-pasuria
4. Vonesat në vlerësimin e tenderëve
5. Anashkalimi i procedurave të prokurimit
6. Angazhimi i të punësuarve me kontratë për shërbime të veçanta pa i respektuar procedurat e prokurimit publik
7. Mos verifikimi i pronave komunale minimum 20%
8. Vonesa në kryerjen e obligimeve të papaguara dhe shpenzimet gjyqësore përmbarimore
9. Mosrespektimi i procedurave të pagesave, kurse nga 15 rekomandimet e vitit 2022, vetëm 7 janë zbatuar apo 46.66%.

Nëse këtyre rekomandimeve apo veprimeve janë në përputhje me ligjet i shtohet edhe minimum 9 gjetje apo rekomandime të vitit 2023 do të jenë gjithsej 17 rekomandime për vitin 2023 pa i përfshirë veprimet e deritashme nga kjo qeverisje komunale.

Një ligj thotë 2 vite personi i cili e përsërit radhazi vitin në këtë rast komuna e Gjilanit sipas auditorit të përgjithshëm ka ngelur për 2 vite radhazi në raportin e kualifikuar personi në këtë rast e ka humbur të drejtën për qeverisje.

**Muhadin Haziri**: ne e dimë shumë mirë që edhe në vitin 2022 e kemi përcjell një raport një opinion të kualifikuar që e kanë dhënë.

I njëjti avaz është edhe pak diçka më rëndë në vitin 2023, sa i përket këtij raporti besoj se ne si asambleiste kemi secili me paraqit diçka nga pak, por ajo çka është me rëndësi ka qenë edhe koha edhe afati ku ekzekutivi i komunës së Gjilanit, drejtorët gjithë kanë mund me i dhënë rekomandimet në periudhën sa ka qenë si draft.

Para kësaj seance dikush u mundua me ia ndryshu kahjen duke u arsyetuar, por nuk mundemi ta arsyetojmë këtë sepse tekstualisht e specifikon mbi bazë të cilit opinion të kualifikuar e ka paraqit këtë raport.

Thuhet këtu se në vitin 2021 komuna sidomos kontratat e mirëmbajtjeve të objekteve të cilat ishin nënshkruar në vitin 2021 konform shumës nga ndarja e buxhetit .

Megjithatë këto projekte nuk ishin realizuar në tërësi e sidomos këto të vitit 2022, si rezultat i kësaj komuna e Gjilanit për vitin 2023, për këto projekte ka kryer pagesa vlera të ndryshme nga fondet e projekteve e sidomos ndërtimi i shtrirjes, ndriçimit publik në zonën e tërë qytetit të Gjilanit.

Kemi 4 raste ku komuna e Gjilanit ka lidh marrëveshje për projektimin dhe punimin e skulpturave monumentale pa aplikuar procedurat e prokurimit publik.

Kemi edhe në projektimin e asfaltimit të rrugëve sidomos në lagjen Arbëria e nënshkruar në vitin 2022 në vlerë prej 165.480 €.

**Avdyl Aliu:** 15 vite e këndej edhe PDK kur ka qenë në qeverisje, komuna e Gjilanit gjithmonë ka pas opinion të mirë nga aspekti i auditimit, sidomos në vitet e fundit në vitin 2019/ 2020 duke u cilësuar opinion i pamodifikuar.

Opinioni i pakualifikuar ka filluar në vitin 2021 prej se është instalua ky kryetar dhe kjo qeverisje ka vazhduar në vitin 2022, 2023 sigurisht edhe më keq ka me qenë raporti për vitin 2024.

Pra e keqja nuk ka të ndalur, prej se është instaluar ky kryetar dhe kjo qeverisje komuna e Gjilanit kurrë ditë të bardhë nuk ka pa.

Gjithmonë është përjashtuar prej granteve në këtë vit në muajin nëntor e keni marr shkresën prej MAPL-së ku është e ndërlidhur me raportin e auditimit ku thotë i nderuar kryetar, jeni të diskualifikuar nga përfitimi i granteve për vitin 2025.

**Gentrit Murseli:** nëse është raport profesional unë pajtohem plotësisht nga fjalët e drejtoreshës mirëpo, nuk pajtohem aspak me qasjen politike të raportit ku njëkohësisht e shohim që një staf i tërë i drejtorisë ka bërë punë të jashtëzakonshme për 3 muaj për me përmirësua një rekomandim që ka qenë nga zyra kombëtare e auditimit dhe duhet t’i përgëzojmë që kanë bërë punë të jashtëzakonshme për këtë periudhë kohore.

Por tash veç e paramendon sa shumë gjetje ka zyra e kombëtare e auditimit, saqë edhe një punë e palodhshme e zyrtarëve për 3 muaj nuk arrin as ndoshta as 5 % me e përmirësua raportin negativ që është në total si raport i përgjithshëm andaj si rekomandim është mirë që me pas mobilizim institucional me i pa problemet cilat janë.

Fatkeqësisht raporti i vitit 2023, është edhe më i keq se i vitit 2022 kështu që mjafton që qeverisja aktuale veç me i marr me lexu dhe me i analizu raportet e zyrës kombëtare të auditimit veç prej kur janë në pushtet ku ka aq shumë gabime me i përmirësua, sa që nuk ju del kohë me i analizu raportet e viteve 2019 e 2018.

Është mirë me i përmirësua rekomandimet dhe vetveten sa jeni në pushtet, sepse parafolësi im i ceku të gjitha shkeljet të cilat janë të evidentuara dhe nuk janë konstatimi ynë në qoftë se ata zyrtarë e kanë bërë një punë të mirë e në anën tjetër një numër i madh i zyrtarëve të tjerë që kanë kompetenca ekzekutive nuk kanë arrit të bëjnë një gjë të tillë.

Fatkeqësisht drejtoreshë me një lule nuk çel pranvera.

**Sami Ahmeti:** drejtoresha mirë i tha llafet por mu duk që ishte e paarsyeshme në disa argumente.

Në vitin 2022 ka qenë muaji shkurt ose mars kur kryetari i komunës ka dal dhe ka kërkuar mirëkuptim që ta bëj një memorandum mirëkuptimi me DKA, për pagesat e pagave në sektorin e arsimit.

Dua t’ju them veç një informatë për vetëm investimet kapitale në këtë vit janë marr mbi 3 milionë € dhe drejtoresha del thotë janë të paligjshme kur këto vendime gjykata i zbaton.

Duhet ta pyes a janë të ligjshme apo të paligjshme këto vendime të cilat gjykata i zbaton?

Për mua çdo vendim i gjykatës është i ligjshëm.

**Ramiz Ramadani:** e kuptoj plotësisht që auditimi nuk bën lëvdata por bën gjetje dhe mendoj që sa herë që gjejnë gjetje është detyrë e ekzekutivit me u marr me seriozitetin maksimal dhe mendoj se një ekzekutiv i përgjegjshëm ish marr shumë seriozisht kur opinioni del i kualifikuar.

Kjo drejtoreshë ishte provokatore se justifikimet ato përpjekjet me gjet fajtorin aq keq më keq me shku te 20 vite, mendoj se është papërgjegjësi

Përgjegjësia kryesore ose minimale e ekzekutivit është që t’i të përgjigjesh për vitin 2021 pasi që t’i je bindës edhe në opinion.

E pash që opinioni i kualifikuar ka buruar se bazën e ka në 2 gjetje në keq klasifikim që drejtoj drejtoresha dhe e barti fajin te qeveria e Abdullah Hotit dhe gjetja e dytë ishte pasuria jokapitale që mendoj se askush nuk ju ka penguar këtë me zgjidh

Ajo e dyta që e dallon këtë auditim është nga 11 rekomandime 8 janë të përsëritura.

**Bekim Salihu:** lidhur me gjetjet dhe duke u bazuar në atë që tha parafolësi i fundit me prerjen në institucione nuk mundesh me bë prerje se edhe për neve kish me qenë më mirë dhe më lehtë, por vendimet që merren sot kanë me i përcjell edhe pas 10 viteve, gabimet dhe problemet që janë shkaktuar në vitin 2014 po na përcjellin edhe tash dhe kanë me na përcjell edhe pas 10 viteve.

Prandaj, sidomos te borxhet kemi marr masa, kemi paguar miliona borxhe edhe prapë e kemi si gjetje për shkak se auditorit nuk i intereson edhe pse t’i ke shpenzuar miliona borxhe të vitit 2013 ose vitit 2016 atij i intereson komuna me pas zero borxhe.

**Avdyl Aliu:** raporti i auditimit për vitin 2023 është deri më 31.12.2023 dhe aty mbyllet raporti i auditimit për vitin 2024 që ka me aradhen kanë me u vlerësuar të gjitha veprimet.

Nuk vlerësohet asnjë veprim që u bë në vitin 2014 kanë me u vlerësua veprimet që janë bërë prej 1 janarit deri më 31 dhjetor d.m.th vlerësohet gjithë d.m.th vlerësohet gjithçka që bëhet brenda vitit kalendarik.

**Arbenita S. Haziri:** Bujarit po ja rikujtoj edhe njëherë që është prej vitit 2010 komuna jonë është e obliguar me zbatua rekomandimin për zbatim dhe përdorim të programit të e-Kosova.

Sistemi i pasurisë është nga viti 2010 jo 2 vitet e fundit tjetra u tha disa herë se 8 nga 15 gjetjet janë përsërit nuk u tha asnjëherë që 7 nga 15 gjetjet janë zbatuar.

Te DGJKP, këtë vit pas hartimit të laboratorit të shpronësimit në qarkoren e vjetër sipas planit zhvillimor urban ka dorëzuar ministrinë e linjës për kontrolle dhe ka kërkuar shpërblim me shpronësime nga qeveria e Republikës së Kosovës, sepse shumica e lëndëve përmbarimore janë nga kjo rrugë e cila është në funksion nga viti 2000.

Gjatë vitit 2024, e kemi shlyer obligimin në shumën prej 500.000 € për shpronësime ne i kemi kryer obligimet brenda afatit.

Është shtuar kontrolli i brendshëm ndaj zyrtarëve përgjegjës dhe pjesës tjetër të stafit për procedimin e pagesave, kemi shtuar kujdes në shmangien e vonesave në shërbimin e tenderëve në bashkëpunim me USAID-in, kemi organizuar trajnimin për menaxher të kontratave.

Angazhimi i rekomandimeve të zyrës kombëtare të auditimit është një proces që po vazhdon me progres të shtuar duke trajtuar shumë çështje të tjera që ndërlidhen me këto dhe reflektojnë në mbarëvajtjen e punëve dhe disiplinës buxhetore.

**Muhadin Haziri:** edhe unë pajtohem nga disa parafolës, duhet me fol për këtë periudhë këtë mandat se nëse hyjmë në detaje nuk është çudi as interesant me i interpretua vendimet gjyqësore edhe raportin e auditorit.

Nuk po ceket çështja e borxheve po ceken që i kemi asfaltim të rrugëve kemi gjëra që paraqiten dhe në anën tjetër kemi ndërhyrje në kodet buxhetore për me i plotësua me mosrealizimin e atyre projekteve.

Kjo është një shkelje e rëndë gjërat po specifikohen se nëse hyjmë në detaje edhe qasja me prek me një buxhet me një kod i cili është përcaktuar për infrastrukturë qoftë asfalt apo qoftë një ndërtim i një objekti t’i s’mund të bësh pagesa, sepse ajo nuk lidhet me ato paramasat e mëhershme.

Në anën tjetër i drejtohem kolegut tim Ismajl Kurteshit, në fillim të mandatit kur është marr edhe raporti i auditorit në qeverisjen e kaluar ka dal këtu publikisht ka thënë se ky raport duhet me u paraqit në hetuesi apo prokurori.

Nëse edhe sot e shohim që ka elemente të veprave penale kisha kërkuar nga z. Kurteshi që ta përdor atë transparencën e tij si në kohën e opozitës si dhe në marrjen e përgjegjësisë nëse mendojmë ashtu.

**Ismajl Kurteshi:** po është e vërtetë që në vitin 2022 unë në emër të LVV kam fol për të gjeturat e auditorit të përgjithshëm për vitin 2021 dhe bazuar në të gjeturat dhe vetëm në të gjeturat ku janë konstatuar shumë shkelje.

Unë e kam ftuar publikisht prokurorinë që të merret me atë shkelje edhe për vitin 2022, 2023 edhe për vitin 2026 edhe për vitin 2030 nëse jam gjallë.

Çdo shkelje unë publikisht e ftoj auditorin që të merret dhe të merr masa ndaj gjithë atyre që e keqpërdorin buxhetin e taksapaguesve të Republikës së Kosovës.

* 1. **Vendimi për miratimin e Planit të Punës të KK Gjilan për vitin 2025**

***Me 18 vota për miratohet pika 3.2 e Rendit të punës.***

* 1. **Vendimi për miratimin e orarit të mbajtjes së mbledhjeve të kuvendit dhe komiteteve të KK-së për vitin 2025**

***Me 18 vota për, miratohet pika 3.3 e Rendit të punës.***

* 1. **Raporti i punës i KKSB për vitin 2024**

***Me 18 vota për, miratohet pika 3.4 e Rendit të punës.***

* 1. **Plani i punës i KKSB për vitin 2024**

***Me 18 vota për, miratohet pika 3.5 e Rendit të punës.***

* 1. **Caktimi i lartësisë së kompensimit për anëtarët e Komisionit për dhënien e titujve të nderit, çmimeve, mirënjohjeve dhe shpërblimeve**

**Blerim Haziri:** unë kisha dhënë një propozim mos me kalu më shumë se 11 mbledhje gjatë vitit.

**Imran Haziri:** komisioni ka vendos me i mbajte 6 mbledhje gjatë vitit kalendarik dhe ne si LDK propozojmë që çmimi për anëtar në mbledhje të jetë 100 € por jo më shumë së 6 mbledhje të paguhen gjatë vitit.

**Ismajl Kurteshi**: është mirë kur të bëjmë propozime me pa gjendjen tonë të përgjithshme 100 € është një pension mbi moshën 65 vjeçare që nuk ka përvojë.

100 € nuk po i kanë mësuesit për mjete, 100 € me qëndrua 1 orë apo 2 orë nuk është shumë bile është shumë edhe 50 €.

**Muhadin Haziri:** ne më herët jemi pajtuar për çështjen e çmimeve dhe unë mendoj se na kanë ndryshuar qasjen duke e llogarit që ky komision nuk e ka edhe aq lehtë me dal me një raport dhe me propozimet të cilat i ka paraqit.

Në anën tjetër, nëse e kemi një rregullore që nuk mundemi më shumë se 6 takime brenda vitit unë isha pajtuar që konform asaj rregullore me shku me 100 € çmimi për pagesë.

Në anën tjetër nëse e lejojmë që të kemi takime brenda vitit më shumë se 6 atëherë ata sigurisht se ka me ardhur ai limit qe ne me kundërshtua.

**Ismajl Kurteshi:** dëshiroj të them vetëm një gjë vitin e kaluar komisioni për bursa ka punuar gjatë dhe kanë qenë edhe disa prej jush në komision.

Është punë voluminoze nuk është punë e lehtë dhe komisioni vitin e kaluar nuk është paguar dhe tash 100 € është e tepërt.

**Arianit Sadiku:** e dimë që me rregullore të kuvendit i kemi të precizuara mbledhjet që mund të paguhen përmes komisioneve të tilla d.m.th nuk duhet me i kalu më shumë se 6 mbledhje të rregullta.

Përderisa nuk ka kompensim për komitete, atëherë pse duhet t’i bëjmë pagesat veç pse është e mundshme, pagesa të shumave të ndryshme se këto punë që bëhen në komunë nuk janë të patjetërsueshme, punë e cila duhet me u pagua për një shërbim që ja bën komunës.

Unë jam për 50 € me qenë mëditja por duhet ta kemi të qartë që më shumë se 6 mbledhje nuk mundemi me u pagua prej komunës.

**Bujar Nevzati:** desha ta pyes drejtoreshën a veç po marrim vendim a vërtetë paguhet?

**Kushtrim Kadriu:** ky komision paguhet, por paguhet për ata anëtarë të komisionit që nuk janë në një pagë tjetër në nivel qendror apo lokal të buxhetit të Republikës së Kosovës.

**Bajram Isufi:** unë kam qenë në komision vitin e kaluar, por ne nuk jemi paguar nuk e di pse është kaq problematikë të jenë 50 € por edhe për 100 është mirë me pas një dakordim.

***Me 10 vota për nuk miratohet propozimi për 50*** *€****.***

***Me 13 vota për miratohet propozimi prej 100*** *€****.***

* 1. **Plotësim ndryshimi i Komisionit për shqyrtimin e ankesave dhe kërkesave në procesin e emërtimit të rrugëve**

**Bujar Nevzati:** ne propozojmë Riad Limonin magjistër i historisë në këtë komision.

***Me 22 vota për miratohet pika 3.7 e Rendit të punës.***

* 1. **Raporti i Komisionit për vendosjen e shtatoreve dhe përmendoreve**

**Latif Maliqi: kam nderin që para jush ta paraqes kërkesën e familjes Bahtijari nga fshati Lipovicë dhe disa familje të tjera po ashtu nga ky fshat që ju kanë bashkangjitur kësaj kërkese.**

**Kërkesa e tyre është që të ndahet parcela me numër 0478-7-0 e cila është pronë publike për shtatoren e heroit të kombit Jusuf Bahtijarit apo siç njihet si Hoxhë Lipovica.**

**Besoj që secili nga ju e ka pranuar materialin e komisionit për caktimin e lokacionit dhe vendosjen memoriale dhe përmendore po ashtu e keni edhe një pjesë të biografisë së heroit.**

**Me datë 17 shkurt të vitit 2016 ish presidentja e Kosovës znj. Atifete Jahjaga ka nxjerr vendim për njohje e urdhrit të lirisë, njëri ndër çmimet më të larta të Republikës së Kosovës, e që ndahet për kontributin e tij të lartë për liri të Kosovës.**

**Andaj, kërkoj nga ju ta votojmë këtë kërkesë që i ka kaluar të gjitha procedurat.**

***Me 21 vota për, 1 kundër dhe 1 abstenim miratohet kërkesa nga familja Bahtijari.***

* 1. **Diskutim rreth procesit të zgjedhjes së Këshillave Lokale ( Raporti i Komisionit)**

**Shpresa K. Emini:** mua po më duket joserioze puna dhe angazhimi i këtij komisioni përveç raportit ata është mirë me fillu punën aty ku ka mbet se arsyeja për çka e kanë ndaluar punën e kanë ndal procesin absolutisht janë jo të qëndrueshme.

Nëse ata nuk kanë gatishmëri me vazhdu me krye punën të tërhiqen, duhet me u plotësua komisioni dhe me ardhur anëtarët tjerë për të vazhduar punën për shkak se kjo çështje është shumë e rëndësishme.

***Me 21 vota për pika 3.9 shtyhet për vitin e ardhshëm.***

Kushtrim Kadriu: vazhdojmë me kërkesën e OVL UÇK- së për ndërtimin e Lapidarit.

Bejtullah Osmani: nuk kam tjetër së çka të shtoj prej herës së parë që deklarova në janar është përvjetori i dëshmorëve të UÇPMB-së dhe kemi kërkesën nga Shoqata e Veteranëve dhe në cilësinë e zëvendëskryetarit të shoqatës e bëj këtë kërkesë që ta mbështetni bartjen e buxhetit që këto mjete t’ia bartim shoqatës në mënyrë që ata të vazhdojnë me ngritjen e obeliskut për përvjetorin e tyre në janar.

*Me 23 vota për miratohet kërkesa e Shoqatës së Veteranëve e OVL UÇK-së.*

**Imran Haziri: neve si komitet na ka ardhur një kërkesë nga banorët e fshatit Bresalc fillimisht kërkesa është drejtuar në DUPMM, pastaj nga drejtoria është dërguar tek ne në komitet.**

**Kanë kërkuar që t’ju mundësohen kushtet që në fshatin Bresalc përkatësisht tek vendi ku në të kaluarën është dëmtuar monumenti i quajtur Guri i Agushit, të ndahen rreth 30-40 m2 cilat janë shtetërore dhe të shpallet interes publik që ky monument të njihet edhe nga institucionet shtetërore.**

**Këtë kërkesë ne e kemi trajtuar në muajin korrik të këtij viti, mirëpo për çudi ju si kryesues nuk keni kërkuar të hyjë si pikë e rendit të ditës për sot, andaj edhe unë kërkoj të hyjë.**

**Bekim Salihu: këtë pikë duhet ta trajtoj komiteti për pronë, është mirë me u trajtu edhe njëherë prej Komitetit për pronë dhe kadastër, sepse ne e kemi zbatuar vendimin sepse nëse vendimi nuk vjen prej neve këtu, ju mund ta votoni sa të doni, por nuk zbatohet.**

**Arianit Sadiku: duke e ditë se si janë procedurat dhe se si bëhet ndarja ose propozimi për ndarje të një prone, pyetja mund t’iu drejtohet gabim dikujt.**

**Në këtë rast nuk është kërkesë që është dashtë të drejtohet tek drejtori i Urbanizmit, këtu tashmë u kuptua rëndësia e asaj kështu që duhet me i ndjek procedurat dhe procedura është komiteti për gjeodezi dhe kadastër të bëhen skicat, matjet e mandej të sjellët në kuvend.**

**Nuk mund të vazhdojmë në këtë formë të aprovojmë kërkesa të tilla pa e plotësuar çështjen elementare të procedurave në këtë rast kështu që kërkoj që kjo çështje të merr rrugë në komitet e të sjellët në kuvend.**

**Gentrit Murseli: po shihet që kjo është një iniciativë qytetare qytetarët ju kanë drejtuar DUPMM, ne si anëtarë të kuvendit absolutisht nuk e kemi asnjë faj pse drejtori i DUPMM, nuk e ka përcjell lëndën te DGJKP, por ka vendos që në mënyrë të drejtpërdrejt me dërgu në kuvend.**

**Qysh e tha edhe Imrani, komiteti në fjalë e kanë mbajtën takimin dhe e kanë vlerësuar që duhet me qenë pikë e rendit të ditës.**

**Në këtë rast unë kisha dashtë që ne ta votojmë në parim për dhe të gjitha obligimet e tjera të cilat janë në kuadër të DGJKP le ta merr obligimin drejtori i DGJKP dhe obligimet të cilat i ka ligjore në këtë aspekt ti përmbush këto zotime.**

**Bekim Salihu: nuk është çështja se kush po ka të drejtë por thjesht është e parealizueshme.**

**Sa është numri i parcelës që po e shpallni me interes, sa cila është zona kadastrale?**

**Imran Haziri: drejtor, unë këtu e kam të bashkangjitur edhe letrën nga DUPMM, është nga z. Ali Arifi drejtori i DUPMM, nga Fadil Sherifi shef i Sektorit të Planifikimit ku thotë për Komitetin për Planifikim Urban dhe Sekretarinë e Kuvendit.**

**Arianit Sadiku: ju e keni trajtuar lëndën që ka ardhur në komitet d.m.th e keni bërë një punë, por nuk është puna përfundimtare që duhet të vij në kuvend me sjell si vendim.**

**Nuk është zgjidhja përfundimtare sot me u sjell në kuvend vazhdon edhe në komitetin tjetër dhe mandej vjen në kuvend.**

**Imran Haziri: atëherë, ne i drejtohemi DGJKP –së do ta rekomandojmë sot dhe jemi në rregull.**

***Me 23 vota për miratohet kërkesa e fshatit Bresalc.***

**Gresa Avdiu:** në seancën urgjente e kemi bërë ndarjen për 3 organizatat ndihmë financiare, mendoj se ju kemi hy në hak sindrom down me seli në Gjilan, për shkak se kërkesën që e kanë adresuar ata me datë 09, ne nuk e kemi marr .

D.m.th seanca urgjente është mbajtur me datën 12 dhe me datë 09 dhjetor, ata e kanë dorëzuar kërkesën te kryetari i Komunës dhe atë kërkesë ne nuk e kemi pranuar nga kryetari i Komunës.

Pas datës 12, kërkesa është adresuar edhe tek grupi i këshilltarëve të LDK –së, kërkesë që e ndjej obligim moral që ta adresoj para jush dhe të kërkoj votën për t’i ndarë këto mjete.

Unë e kuptoj se mundet me qenë relativisht e madhe për me u nda, por jam e bindur që e kanë këtë nevojë edhe kanë specifikuar për secilën kategori se ku kanë me shku mjetet

Bisedova pak më herët edhe me drejtoreshën, se a ka mundësi të bëhen pak lëshime, por ajo tregoi edhe vet se e kanë një program të akredituar prej MASHT-it.

Nuk është mirë për shkak se nëse nuk i ndajmë ne mjetet e humbim edhe këtë program dhe nuk munden me i trajnu mësimdhënësit në komunën e Gjilanit për fëmijët me aftësi të kufizuara.

Pra nuk e ka specifikën vetëm për sindromën down, por e ka programin edhe nga MASHTI për gjithë personat me aftësi të kufizuara fëmijët në shkolla fillore të Gjilanit

Mendoj, se nëse nuk kemi qenë në gjendje si komunë me pas mësues mbështetës në komunën e Gjilanit aq sa është nevoja për ta të paktën këtë organizatë me dëshirën e tyre dhe akreditimin që e kanë marr prej MASHT-it, ta financojnë edhe këtë shumë që e kanë kërkuar për shkak se mos me humb projektin

Unë kërkoj votën e gjithë këshilltarëve komunal pa dallim, sepse edhe më herët i patëm për vizitë fëmijët me nevoja të veçanta, dua që atë gëzim ta shohim edhe fëmijët e sindrom down Kosova.

**Krenare L. Kqiku:** po ndërlidhem me propozimin që e ka dhënë Gresa, unë kisha kërkuar prej gjithë juve edhe pse edhe ne jemi pro që t’ju ndihmojmë mirëpo, unë kërkoj që kjo pikë të shtyhet për shkak se është edhe seanca tjetër urgjente që do të votohet aty dhe do të propozohet po nga kryetari qysh janë propozuar edhe për kategoritë e tjera.

**Shpresa K. Emini:** në fakt kërkesa e qendrës doën sindrom Kosova, nuk është se ka shku me vonesë në zyrën e kryetarit.

E konsideroj që ka shku me kohë dhe ka pas mundësi kryetari bashkë me stafin e tij profesional që e ka, që thotë se e ka, e ka pas mundësinë që ta shqyrtoj dhe mos të shkaktoj vonesë e mos ta anashkaloj të vetmen për financim.

**Arianit Sadiku:** në seancën e fundit gjatë periudhës kur filluan të bëhen propozimet për bartje të mjeteve për organizatat më shumë i ngjante një pazari po e them në gjuhën popullore.

Nëse nuk e ka të planifikuar të dakordume së bashku që këto mjete t’i ndajmë pjesën e mbetur mos të bëjmë tugjarllëk të ndajmë mjete vetëm aty ku e sheh të rëndësishme, të nevojshme se i paskemi numrat.

Ka mbetur edhe një pjesë e mjeteve dhe është mirë së bashku të dakordohemi edhe për pjesën tjetër të mjeteve.

**Bujar Nevzati:** unë e mbështes sot këtë kërkesë për arsye se ju kam kërkuar atë ditë të gjitha shoqatave të komunës së Gjilanit ka qenë kërkesë decidive e imja.

Dhe nuk është e vërtetë që kjo ka qenë në atë listën ku thuani se u bë tugjarllëk.

Grupi i PDK-së nuk ka votuar në tugjarllëk, kemi votuar atë që jemi marr vesh në pjesën e parë dhe në të tjerat kemi abstenuar të gjitha.

Unë jam takuar me këtë drejtoreshën dhe tha që janë marr vesh me kryetarin që me u mbështet kjo shoqatë, sepse është e licencuar nga MASHTI.

Prandaj, kërkoj që sot kjo të votohet është e specifikuar dhe të shikohet mundësia nëse kemi afat me bë pagesën.

**Leonora M. Bunjaku:** mos e keq informoni opinionin dhe ju kisha kërkuar mirëkuptim që mos u mundoni me marr poena politik në kurriz të këtyre kategorive, se me të vërtetë është gjest shumë i ulët.

Po besoj se jemi të gjithë të vetëdijshëm kryesuesi është ai i cili është me kryetarin, nënkryetarin, shefin e zyrës së kryetarit, ku me datë 13 e kemi marr kërkesën e sindrom doën dhe nuk është e vërtetë që e kanë pas kërkesën zyra e kryetarit dhe nuk e kanë përfshirë në atë listë.

Andaj, ju lutem kursejeni veten fillimisht pastaj edhe të tjerët ashtu siç propozoi edhe shefja e LVV, po besoj që kjo duhet të shtyhet dhe sigurisht se do të përkrahet si të tjerat.

**Gentrit Murseli:** nuk kisha dashtë me u përfshi në këtë debat profesoreshë, por ne si anëtarë të kuvendit ju kujtohet shumë mirë që disa herë na keni sjell para një akti të kryer, është dashtë me votu për organizatat të cilat janë për ato kategori shumë të rëndësishme të shoqërisë, e në fund u kuptua që në dhjetor të vitit 2024, ju si qeverisje keni dal dhe keni dashtë me përfitua në kurrizin e tyre, duke dashtë që në emër të atyre organizatave me i kalua ato 2.5 milionë €, ku në fakt keni pas mundësi ato mjete financiare me i nda shumë më herët.

Po të lus mos me akuzu LDK, që po duan me përfitua në emër të tyre, sepse ne kemi votuar të paktën 3 herë për këtë çështje.

**Leonora M. Bunjaku:** të gjithë këtu jemi të barabartë për të drejtën e fjalës dhe ju lus kursehuni pak ndaj këtyre sjelljeve.

I nderuar asamblist, prapë po e keqpërdor foltoren tënde aty të lutem, me pas qenë ju shumë të interesuar me i bart këto mjete me kohë, ishin bart, dhe nuk ka më pak rëndësi nxënësi i shkollave të mesme që për herë të parë është paraparë t’iu paguhet pjesa e praktikës së tyre.

A duhet me qenë njeriu me aftësi të kufizuara, për ta mbështetur ju?

\_\_\_\_\_\_\_\_\_\_\_?nënkryetare unë për atë arsye e kërkova një listë nga drejtori i DKA-së për 300 nxënës për praktikë që e kemi miratuar në atë mbledhjen urgjente dhe nuk kemi qenë kundër.

***Me 18 vota për, 3 abstenime miratohet kërkesa për sindrom down Kosova.***

1. **Të ndryshme**

**Bujar Nevzati:** në fakt unë i pata 2 propozime, 1 propozim e kam për mbështetjen e librave që i ka përgatit 2 libra për magjistra të komunës së Gjilanit të prof. Bahtijar Kryeziut.

Ai ka bërë kërkesë para 1 viti e gjysmë dhe përgjigjja e kryetarit ka qenë që do të paguhen përmes DKRS-së dhe kërkoj që kjo të mbështetet.

Kërkesa e dytë është që te tregu i kafshëve ka ardhur një propozim nga tregtarët e komunës së Gjilanit që tregu i kafshëve i ri të emërohet me emrin e Hamdi Mehmetit.

**Ismajl Kurteshi:** në parim jam për ta mbështetur kërkesën e prof. Bahtijar Kryeziut, por ne duhet paraprakisht ta dimë shumën.

**Arianit Sadiku:** në fillim të seancës drejtori i kulturës e paraqiti një propozim për bartje të mjeteve për organizatat të cilat kanë mbetur pa pagesa nga thirrjet publike edhe kjo çështje mund të shtohet si buxhet si kërkesë shtesë në atë listë dhe ta aprovojmë në tërësi.

**Shpresa K.Emini:** me gjithë respektin për profesorin, por mesa kuptova vlera e shumës është 1500 €, por kuvendi komunal nuk ka të drejtë të ndajë mjete financiare deri në shifrën 4000 €.

Kjo kërkesë duhet me u drejtua tek DKRS, ose tek zyra e kryetarit të komunës për me mbështet për financim.

**Gentrit Murseli:** kërkesa e asamblistit Sadiku, nuk është me vend, për arsye se kërkesën të cilën e ka sjell DKRS, për organizatat që janë këtu në këtë listë, bëhet fjalë vetëm për organizatat të cilat kanë aplikuar nëpërmjet thirrjes publike .

Andaj, ne nuk kemi mundësi me bë bashkë një kërkesë të një organizate e cila nuk ka apliku në thirrje publike, kështu që nuk është e arsyeshme me u propozua në këtë mënyrë.

Kurse për të gjetur modalitete tjera për me mbështet këtë iniciativë, sigurisht se edhe jemi pro.

**Arianit Sadiku:** z. Gentrit, ne e kuptojmë çështjen e mundësisë tonë të artikulimit për me ndërrua kahje.

Edhe këto mjete që i ka propozuar drejtori për me u bë bartje janë subvencione edhe subvencionin për me ja botu librin duhet me u pagu përmes një kodit, që është subvencion.

**Bujar Nevzati:** unë po kërkoj me u bë zgjidhje për këto 2 libra, nuk janë të Bahtijar Kryeziut këto 2 libra, janë për gjithë magjistrat dhe doktorët e komunës së Gjilanit që i bëjnë nderë edhe komunës së Gjilanit.

**Shpresa K. Emini:** ne mundemi me votua si rekomandim një kërkesë drejtuar zyrës së kryetarit për mbështetje financiare të projektit.

***Me 23 vota për miratohet kërkesa për librat e prof. Bahtijar Kryeziut dhe i rekomandojnë zyrës së kryetarit për mbështetje financiare.***

***Me 23 vota për miratohet kërkesa e tregut të kafshëve.***

**Propozimet e DKRS-së për bartjen e mjeteve**

**Kushtrim Zeqiri:** siç e ka kërkuar asamblisti Gentrit Murseli në mbledhjen e kaluar, me i sjell gjitha raportet e veçuara se kujt i kemi borxh, i kemi sjell dhe e keni marr secili asamblist para vetes.

Gentriti po na kritikon që nuk janë planifikuar, por këto realisht kanë qenë borxhe si rezultat i dakordancës në periudhën e votimit të buxhetit të vitit të kaluar, kur në atë kohë janë dakorduar për rritjen e buxhetit në DKRS.

Mjetet buxhetore kanë qenë të planifikuara të ndara në mjete të cilat nuk ka ndodh deri më sot për këtë arsye janë grumbulluar si borxhe.

Kjo bartje ka me u shpërnda në gjithsej në 43 OJQ dhe individ që e keni listën përpara.

Pasi që jemi në përfundim të vitit fiskal ju lus që me një vullnet të mirë me i përkrah për arsye se secila OJQ apo individ, përfitues ka nevojë me realizua projektin dhe kërkojmë alokimin e mjeteve për atë projekt.

**Ismajl Kurteshi:** këto mjete që po jepen është mirë të na i sqarosh drejtor për subvencione këto jepen në bazë të projekteve që i kanë prezantuar.

A keni marr raporte prej përfituesve të subvencioneve që i kanë kryer punët për të cilat janë subvencionuar

Unë mendoj se për ata që i kanë kryer punët duhet t’ju jepen mjetet, por për ata që nuk i kanë kryer punët dhe vetëm kanë prezantuar projektet dhe tash i kërkojnë mjetet nuk duhet t’ju jepet asgjë.

**Kushtrim Zeqiri:** këto mjete kanë të gjitha me thirrje publike këta janë përfitues prej thirrjes publike, mjetet që kemi pas mundësi me i shpërnda dhe kanë përfunduar të gjitha dhe projektin duhet me mbyll deri në fund të vitit

Listën që e keni përpara, nuk ja kemi alokuar ende mjetet dhe nuk kanë pas mundësi disa organizata me realizua projektin, për shkak të mjeteve si kanë marr ende.

Për atë arsye ne duhet me shty afatin e implementimit, por borxhet duhet t’ju jepen patjetër se janë përfitues të thirrjes publike.

**Gentrit Murseli:** i kisha lut gjithë anëtarët e kuvendit po them për vëmendje të shtruar në këtë pikë.

Edhe seancën e kaluar e kam marr fjalën dhe po besoj që në çdo fjalë që e tha sot drejtori veç po e konfirmon atë të cilën unë e kam pretenduar edhe në seancën e kaluar.

Drejtori po mundohet me na bind neve që anëtarët e kuvendit e kanë fajin që organizatat joqeveritare nuk kanë marr mjete financiare prej drejtorisë në dhjetor për aktivitetet që ata u dashtë me i mbajtën gjatë gjithë këtij viti.

E para e punës është shkelje e rëndë ligjore që DKRS me nda mjete financiare nëpërmjet thirrjes publike më shumë së sa ka në realitet në dispozicion.

Fillimisht hapi i parë është shkelje, anëtarët e kuvendit pa dallim subjekti politik e kanë votuar buxhetin për vitin 2024.

Në kuadër të buxhetit për vitin 2024, kanë qenë të planifikuara edhe mjetet për subvencionim të organizatave joqeveritare.

Drejtori e ka bërë planifikimin absolutisht gabim, sepse ky ka pretenduar që ka me pas edhe mjete të tjera në dispozicion dhe ka nënshkruar kontrata me organizata joqeveritare pa pas të drejtë sepse nuk ka pas planifikim të mirëfilltë financiar.

Unë e kam edhe një pyetje tjetër sepse sikur të ishte vetëm çështja e bartjes së mjeteve financiare në planifikimin e gabuar që e keni bërë ju kishit pas deri diku mundësi me akuzua opozitën ose anëtarët e kuvendit, pse nuk po marrin pjesë në këtë shkelje të ligjit.

Të lutem drejtor, bëhu i sinqertë dhe trego mjetet për transport që kryetari i Komunës del edhe thotë që është sukses i jashtëzakonshëm. A është e vërtetë që një pjesë e konsiderueshme e mjeteve financiare që kanë shkuar për transport, kanë qenë mjete të planifikuara që t’ju ndajnë organizatave joqeveritare.

Me cilat kritere ju si drejtori keni përzgjedh se cilat organizata duhet me i marr mjetet financiare, sepse një pjesë prej tyre kanë përfituar, kurse një pjesë tjetër e organizatave joqeveritare ka ardhur fundi i vitit dhe nuk i keni dërguar mjetet te ato organizata.

Është akuzuar padrejtësisht kuvendi pa dallim partie, po them dhe pa dallim anëtari i kuvendit që jemi ne fajtor që nuk e kemi votuar me kohë bartjen e mjeteve e ata kanë mbet pa mjete financiare.

Kështu që drejtor për këto 3 çështje pse ke planifikuar kur si ke pas mjetet në dispozicion, sa është numri i mjeteve financiare që të kanë shkuar prej subvencionimit te transporti dhe mbi bazën e cilit kriter ke vendos, cilat organizata me i përfitua mjetet e cilat jo ?

**Kushtrim Zeqiri**: te kjo e fundit janë shpërnda mjetet sipas mundësisë qysh i kemi pas p.sh Drita e volejbollit i kemi nda 30.000€ edhe 10.000 i kemi borxh.

Unë thash planifikimi qysh është bërë ka qenë te bartja e buxhetit kemi shpresuar që bartja bëhet në mars nuk e kemi llogaritur që kjo shkon në muajin dhjetor.

Transporti ju paguhet me subvencion, për atë arsye jemi reduktuar me buxhet të subvencioneve.

**Gentrit Murseli:** krejt çka kemi dashtë deri në këtë seancë është një numër i madh i organizatave joqeveritare që janë duke e ndjek seancën me rekomandimin tonë dhe gjatë gjithë vitit keni thënë se fajin e ka opozita nuk po e votojnë bartjen e mjeteve, e sot po konfirmohet faktikisht mjetet të cilat kanë qenë të destinuara për organizata, keni vendos me i dërgua diku tjetër, tjetra keni vendos me bë planifikim për thirrje publike me më shumë mjete se sa faktikisht keni pas në dispozicion.

Nëse po do përgjigje politike ta marrim shembull pse politikisht ju keni premtuar që do ta bëni bartjen e mjeteve dhe nuk e keni realizuar.

Unë si anëtar i kuvendit i kam bërë 3 kërkesa për implementim gjatë vitit 2024, si bazë të përfitimit të buxhetit të vitit 2024 që pushteti me i realizua deri në fund te vitit.

Subvencionimin e prindërve që nuk kanë pas vend për fëmijët e tyre në çerdhet publike dhe është dashtë t’i regjistrojnë në çerdhe private një prej premtimeve që nuk e keni realizuar, funksionalizimin e fshatit të lumtur dhe deri në shtator kur ka qenë periudha kohore me votua buxhetin nuk e keni bërë vazhdimin e punimeve në shesh.

Pra si ekzekutiv e ke marr votën me planifikim të ndarjes së subvencioneve gjatë vitit 2024, nuk i ke përfill kërkesat që i ka pas opozita në planifikim buxhetor me u realizua kërkesat e tona dhe në fund të vitit po thua që është faji juaj që se keni bërë ju bartjen e mjeteve, në mars kur është konfirmuar edhe në dhjetor që ndarazi kemi pas mundësi me votua organizatë për organizatë buxhetore edhe në mars, në prill , në qershor dhe në dhjetor.

Në emër të LDK-së dua të ju tregoj që ne kemi me bë të pamundurën edhe prej sot si kryesues i komitetit për kulturë, rini dhe sport gjatë gjithë javës së ardhshme do të jemi në dispozicion maksimalisht në mënyrë që me gjet një mundësi në mënyrë që organizatat kanë nënshkruar kontratë me komunën me ju gjet një zgjidhje për financim në vitin e ardhshëm, sepse nuk është asnjë mundësi reale që këto organizata me përfitua prej mjeteve që ju i keni planifikuar prej bartjes sepse nuk është faji i anëtarëve të kuvendit, por është faji i keq planifikimit nga ana e drejtorisë.

**Muhadin Haziri:** në raport që kanë përshkruar së paku janë financuar këto të gjeturat ata që kanë aplikuar përmes thirrjes publike.

Unë po i shoh këtu si obligime të cilat kanë mbetur pa bërë politikë sinqerisht po ju them dhe nëse bashkërisht do ta votojmë do ta mbështesim një buxhet.

A ka mundësi shembull që brenda kësaj liste të jenë edhe ata që kanë aplikuar që 60, 70% që ju ka kryer pagesa t’i dimë cilët janë.

**Gentrit Murseli:** meqenëse ne e kemi edhe një seancë tjetër brenda këtij muaji si kryesues i komitetit për kulturë, rini dhe sport dhe si LDK, jemi në gjendje gatishmërie që nga tash e tutje kudo që drejtoria e sheh të arsyeshme me marr pjesë në takim qoftë edhe me organizata joqeveritare edhe me gjetë një zgjidhje sepse nuk është faji i organizatave që nuk i kanë marr mjetet financiare, nuk është faji i anëtarëve të kuvendit për këtë që ka ndodh brenda drejtorisë, mirëpo megjithatë ne duhet me dhënë kontributin tonë që me dal prej kësaj situate.

**Muhadin Haziri:** unë ndoshta mundem edhe me gabua se e kam ngrit këtë e kam ngrit këtë çështje tash a ju kanë nënshtrua këtij procesi Klubi i hendbollit Zhegra nuk mundem me garantu.

Nuk po e shoh këtu sidomos Shoqatën kulturore “Ditët e Agimit”, nuk e di a kanë aplikuar ata përmes kësaj thirrje?

**Kushtrim Zeqiri:** unë nuk e di çka duhet me debatu për këtë listë Gentrit, se në seancën e kaluar vet i kërkove specifikisht dhe tha që do t’i votojmë.

Unë nuk e di pse kjo listë me u shty kur afati i pagesave është deri me datë 24 dhe nuk ka kohë më për mbledhje sepse duhet me u krye këto obligime ndaj OJQ-ve.

**Mimoza K. Qerimi:** desha me u inkuadrua në lidhje me këtë çështje sa i përket thirrjes së Gentritit që tha nuk jemi asnjë kundër.

Realisht ne përmes votës jemi ose për shkak të afatit që është i kufizuara dhe po e humbim të drejtën me i ndihmu organizatave që për të cilat ata nuk kanë faj, sepse thirrja ka qenë publike ka qenë ftesë për të gjithë.

Ata nuk kanë asnjë faj pse nuk janë paguar dhe nëse ju doni të mirën këtyre organizatave kësaj shoqërie sepse secila prej këtyre ofron diçka.

**Ekrem Kryeziu:** përkundër asaj që ne si PDK, nuk pajtohemi me formën e punës që e kanë zgjedhur drejtoria, ne në bazë të analizës që e kemi bërë sigurisht e kemi pa që ata që kanë përfituar janë paguar më herët kanë qenë më të fuqishëm më me ndikim atyre ju kanë kryer obligimet dhe këtyre që nuk ju kanë kryer obligimet d.m.th ne si PDK, këta nuk e kanë asnjë lloj faji dhe ne e votojmë.

**Nazim Gagica:** nuk ka më të zëshëm se unë që ka pas ky kuvend në raport me temën për të cilën po diskutohet dhe i kemi pas mundësitë me i nxjerr me thirrjet publike që permanent e kam ngrit zërin, por që jemi ardhur në këtë situatë sot.

Janë edhe 5 ditë sot këta janë përfituesit dhe sot me krijua këtë shamatë këtu bën apo nuk bën e kemi pas kohën dhe mundësi ne me dal dhe me kërkua llogari prej drejtorit bile keni pas komision të krijuar në këtë kuvend dhe kemi qëndruar në heshtje sot edhe 4 ditë, kur bëhet bartja e mjeteve.

Nëse nuk paguhen sot këta pa hy në analizë që ka përfitime të ligjshme apo procedurale për ne sot këta janë përfituesit e rregullt që ne duhet me i përkrah sepse nëse nuk i përkrahim sot me 24 dhjetor më mbledhje të kuvendit nuk ka.

Aleanca i jep përkrahja mbase ka qenë më e zëshmja kundër e këtyre thirrjeve publike, por sot i jep përkrahje.

**Ismajl Kurteshi:** edhe unë i bashkëngjitëm këshilltarëve të cilët po angazhohen rreth këtij buxheti dhe nëse ka procedura nëse ka shkelje nga ana e drejtorit apo e kujtdo qoftë nuk bëhet vonë që ato me i hetua dhe me kërkua përgjegjësi.

Mirëpo për shkak të shkeljeve të dikujt me pësua ata që i kanë kryer punët, kjo nuk është e drejtë prandaj unë jam për me votu dhe pastaj të hetohet, të konstatohet që ka shkelje dhe shkelësi të del para drejtësisë.

**Avdyl Aliu:** atëherë me shumë keqardhje nuk është hera e parë me gjasë nuk ka me qenë as e fundit që po na sjellni në këto situata kuvendin.

Po na qitni para përfituesve, para OJQ-ve, para organizatave kështu ka qenë herën e fundit me gjithë këto tjerat për subvencione me Handikosin, Shoqatën e të verbërve, me Pemën, me të gjitha tjerat.

Na keni detyruar 3 herë me nxjerr vendim në kuvend për subvencione edhe vendimin që e kemi nxjerr asnjë pikë, asnjë presje nuk ka pas dallim prej atyre dy të parëve veç lojë duke bërë me ta.

Tash është rasti i njëjtë edhe me këtë thirrjen publike për vitin 2024 për këto borxhet që i kemi para vetes që na kanë ardhur sot këtu.

E para vinë në moment të fundit mos me pas kohë me i analizu dhe me i pa dhe a e dini që punohet me planifikim.

A e dini që në vitin 2023 planifikohet buxheti për vitin 2024, çka keni me punu në vitin 2024 që planifikohet në vitin 2023.

Ja i keni vjedh mjetet e Sulejman Fejzullahut, Emira Latifit, Fitore Jasharit, Ensar Shaqirit, Klubit basketbollit Drita, Klubit volejbollit Drita.

Raportet financiare që i kam analizuar unë aty e kam pa kur janë marr të hollat aty i kam pa kontratat me shërbime të veçanta dhe ato janë marr prej këtyre kategorive.

Këtë listë që e kemi, unë kërkoj të hiqet Flaka e Janarit, sepse për këtë do ta bëjmë një debat të veçantë çka ka ndodh dhe si ka ndodh, përndryshe gjitha këto tjerat për hatër të këtyre që janë duke na përcjell sot do ta votojmë.

***Me 23 vota për miratohet bartja e mjeteve pa Flakën e Janarit.***

**Raporti i Komisionit për emërtimin e rrugëve**

**Sami Ahmeti:** veç po e marr një shembull kemi shkua me një rrugë dhe kemi thënë që asnjë rrugë nuk do ndërrohet te familja Dalip Dalipi që është 50 metra rrugë dhe në atë kohë është refuzuar që më nuk do të ndërrohet.

Ndërkohë kemi ndërruar emra dhe propozoj që nëse bëhet për këtë arsye është mirë me shty.

I kam 3/4 kërkesa që dua t’i propozoj në kuvend nëse kalojnë apo jo.

**Ismajl Kurteshi:** pas propozimit duhet me qenë arsyetimi dhe me dhënë kohë me mendua sepse po dalim keq.

Një person mundet me qenë person shumë i merituar, por nëse unë se njoh unë nuk mundem me votu.

**Blerim Haziri:** raportin e keni prej muajit gusht, pse se keni lexuar është punë e juaja.

***Me 14 vota për, 2 kundër shtyhet për seancën e radhës Raporti i Komisionit për emërtimin e rrugëve.***

**Procesmbajtësja: Kryesuesi i KK**

**Arbresha Ismaili- Hyseni Kushtrim Kadriu**